**LĒMUMS**

Liepājā

|  |  |
| --- | --- |
| 2022.gada 15.septembrī |  Nr.344/13(prot. Nr.13, 18.§) |

Par zemesgabalu Laboratorijas ielā 18A

un Spīdolas ielā 16 daļu iznomāšanu

 Lai racionāli rīkotos ar pašvaldības mantu, kura šobrīd netiek izmantota pašvaldības funkciju izpildei, pamatojoties uz likuma "Par pašvaldībām" 14.panta pirmās daļas 2.punktu, otrās daļas 3.punktu un 21.panta pirmās daļas 14.punktu, Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 16.panta piekto daļu, Ministru kabineta 2018.gada 19.jūnija noteikumu Nr.350 "Publiskas personas zemes nomas un apbūves tiesības" 29.3. un 30.3.apakšpunktu, izskatot biedrības "Tosmare Dārzs 25" 2022.gada 17.augusta iesniegumu, Liepājas valstspilsētas pašvaldības Nekustamo īpašumu jautājumu konsultatīvās komisijas 2022.gada 22.augusta priekšlikumu (sēdes protokols Nr.14) un Liepājas valstspilsētas pašvaldības domes pastāvīgās Pilsētas attīstības komitejas 2022.gada 8.septembra lēmumu (sēdes protokols Nr.9), Liepājas valstspilsētas pašvaldības dome **nolemj:**

1. Iznomāt biedrībai "Tosmare Dārzs 25" (reģistrācijas Nr.50008317391; juridiskā adrese: Ģenerāļa Baloža ielā 39-63, Liepājā) uz laiku līdz Liepājas pilsētas teritorijas plānojumā paredzētās apbūves uzsākšanai, bet ne ilgāk kā uz 3 (trīs) gadiem, zemesgabala Laboratorijas ielā 18A, Liepājā (kadastra Nr.1700 004 0026) daļu 1750 kv.m platībā un zemesgabala Spīdolas ielā 16, Liepājā (kadastra Nr.1700 004 0031) daļu 3000 kv.m platībā (pielikumā) dārzkopības biedrības darbībai un mazdārziņu apsaimniekošanai.

2. Liepājas pilsētas pašvaldības iestādei "Nekustamā īpašuma pārvalde" sagatavot līguma projektus par lēmuma 1.punktā minēto zemesgabalu Laboratorijas ielā 18A (kadastra Nr.1700 004 0026) daļas un Spīdolas ielā 16 (kadastra Nr.1700 004 0031) daļas iznomāšanu, iekļaujot tajos šādus nosacījumus:

2.1. Liepājas valstspilsētas pašvaldība neatbild par nomnieka ieguldījumiem un izdevumiem, apsaimniekojot iznomāto zemesgabalu daļas;

2.2. nomnieks maksā nomas maksu 1,5% apmērā no zemesgabalu kadastrālās vērtības gadā, bet ne mazāk kā valstī noteikto;

2.3. nomnieks papildus nomas maksai maksā valstī noteikto pievienotās vērtības nodokli;

2.4. nomnieks šā līguma darbības laikā maksā visus nodokļus un nodevas, kas paredzēti vai tiks paredzēti Latvijas Republikas normatīvajos aktos un kas attiecas uz iznomāto zemesgabalu daļām;

2.5. nomnieks atbild par visu zemesgabalu daļās esošo pazemes un virszemes inženiertehnisko apgādes tīklu saglabāšanu, kā arī nodrošina ekspluatācijas dienestu darbiniekiem iespēju brīvi piekļūt inženiertehniskās apgādes tīkliem;

2.6. nomnieks saskaņā ar Liepājas pilsētas domes 2020.gada 17.decembra saistošajiem noteikumiem Nr.47 "Liepājas pilsētas pašvaldības teritorijas kopšanas un būvju uzturēšanas saistošie noteikumi" un citiem kārtību regulējošiem noteikumiem nodrošina iznomāto vietu un to apkārtnes uzkopšanu;

2.7. nomnieks nodrošina:

2.7.1. zemesgabalu apstrādi, nepieļaujot nezāļu un kaitēkļu vairošanos un izplatību;

2.7.2. sadzīves atkritumu savākšanu uzstādītājos atkritumu konteineros, nepieļaujot to izmešanu ārpus zemesgabalu teritorijām, vai nodrošina to izvešanu pastāvīgi;

2.7.3. vides aizsardzības, higiēnas un ugunsdrošības noteikumu izpildi;

2.8. nomniekam aizliegts iznomātajā zemesgabalā:

2.8.1. veikt būvniecību, izņemot Liepājas pilsētas teritorijas plānojumā atļauto pagaidu būvju (ne lielāku par 25 kv.m) un siltumnīcu novietošanu bez tiesībām tās reģistrēt zemesgrāmatā;

2.8.2. bez pašvaldības piekrišanas veikt koku, kuru celma caurmērs ir lielāks par 13 cm, izciršanu.

3. Lēmuma 1.punktā minētajām zemesgabalu daļām kadastra vērtēšanas vajadzībām noteikt lietošanas mērķi - pagaidu atļautā zemes izmantošana sakņu dārziem (kods 05 02).

4. Pilnvarot Liepājas pilsētas pašvaldības iestādes "Nekustamā īpašuma pārvalde" vadītāju parakstīt zemes nomas līgumus, kā arī bez atsevišķa Liepājas valstspilsētas pašvaldības domes lēmuma parakstīt vienošanos par zemes nomas līgumu izbeigšanu, ja mainās zemes īpašnieks vai nomnieks vienpusēji atkāpjas no līgumiem.

5. Gadījumā, ja biedrības "Tosmare Dārzs 25" vainas dēļ līgumi par lēmuma 1.punktā minēto zemesgabalu nomu netiek noslēgti viena mēneša laikā no lēmuma pieņemšanas dienas, lēmums zaudē spēku un zemesgabalu daļas atbrīvojamas.

6. Liepājas valstspilsētas pašvaldības izpilddirektora vietniekam (īpašumu jautājumos) kontrolēt lēmuma izpildi.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Nekustamā īpašuma pārvaldei, nomniekam |